เซี่ยงไฮ้คอมโพสิตปิดบวก 12.12 จุด รับ IMF มองศก.จีนมุมบวก
ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ปรับตัวสูงขึ้น ภายหลังจากที่กองทุนการเงินระหว่างประเทศ (IMF) มองเศรษฐกิจจีนในมุมบวก ในระหว่างที่นายกรัฐมนตรีจีนเดินทางเยือนเยอรมนี
29 ต.ค. 2558

สำนักข่าวซินหัวรายงานว่า ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ปรับตัวสูงขึ้น ภายหลังจากที่กองทุนการเงินระหว่างประเทศ (IMF) มองเศรษฐกิจจีนในมุมบวก ในระหว่างที่นายกรัฐมนตรีจีนเดินทางเยือนเยอรมนี
โดยดัชนีเซี่ยงไฮ้คอมโพสิตบวก 12.12 จุด หรือ 0.36% ปิดที่ 3,387.32 จุด ส่วนดัชนีหุ้นเสิ่นเจิ้นบวก 0.63% ปิดที่ 11,566.66 จุด
นายชางยอง รี ผู้อำนวยการของกองทุนการเงินระหว่างประเทศ (IMF) ฝ่ายกิจการเอเชีย-แปซิฟิก กล่าวว่า เศรษฐกิจจีนอาจมีการขยายตัวมากกว่าที่ IMF คาดการณ์ไว้ ถึงแม้แนวโน้มในระยะกลางยังคงมีความไม่แน่นอน
เขากล่าวเสริมว่า การขยายตัวของเศรษฐกิจจีนที่ระดับ 6.9% ในไตรมาส 3 บ่งชี้ว่าจีนจะสามารถขยายตัวมากกว่าที่ IMF คาดไว้ที่ 6.8% ในปีนี้ โดยจะเติบโตใกล้เคียง 7%
 